Primarii liberali din comunele Mănăstirea Humorului, Dărmănești și Vatra Moldoviței sunt acuzați de candidatul PSD la președinția Consiliului Județean Suceava, deputatul Gheorghe Șoldan, că au încuiat căminele culturale pentru a bloca accesul contracandidaților la întâlniri cu alegătorii. Deputatul a transmis, sâmbătă, printr-un comunicat de presă, că în opinia sa pe liberali „îi sperie gândul că vor pierde”, „altfel nu pot să-mi explic de ce ai pune lacătul pe căminul cultural și nu ai lăsa un contracandidat să se întâlnească cu susținătorii lui, cu oamenii care vor să asculte și ce are respectivul de spus”.
„Este al treilea cămin cultural pe care un primar liberal îl închide cu lacăt, pentru a nu le permite accesul candidaților PSD. Prima oară a fost la Mănăstirea Humorului, a doua oară la Dărmănești, astăzi, la Vatra Moldoviței. De fiecare dată, astfel de comportamente primitive ne-au amuzat și ne-au ajutat să le arătăm oamenilor cine sunt cei care le <gospodăresc> comunele și de ce trebuie trimiși, alături de voievodul lor de la județ, înapoi în perioada medievală”, a arătat Gheorghe Șoldan.
În ceea ce-l privește pe candidatul PSD la funcția de primar al comunei Vatra Moldoviței, Anghel Nicolae Stiblei, acesta este prezentat de Șoldan drept „un om dedicat și determinat, căsătorit și tată a trei fete”. „Anghel vrea să le ofere consătenilor plecați în străinătate un motiv real să se întoarcă acasă, iar celor rămași, argumente solide și sprijin pentru a nu-și părăsi vatra. Printre prioritățile lui se numără înființarea unui centru medical la Vatra Moldoviței, a unui depozit de lemn de foc pentru cetățeni din pădurea primăriei, modernizarea școlilor și sprijinirea agricultorilor montani și a crescătorilor de animale cu acces la pășuni și islazuri comunale. De asemenea, Anghel vrea cel puțin un loc de joacă pentru copii în comună, un punct bancar cu bancomat pentru locuitori și turiști și un birou de fonduri europene pentru proiectele primăriei și pentru a-i ajuta pe fermierii și producătorii locali să se dezvolte, propunându-și totodată o administrație transparentă. Eu sunt convins că determinarea lui Anghel poate face o diferență în dezvoltarea comunei Vatra Moldoviței, iar eu și echipa PSD Suceava îi vom fi alături”, a declarat Gheorghe Șoldan.
Actualului primar, candidatul PSD la funcția de președinte al Consiliului Județean Suceava, Gheorghe Șoldan, îi transmite că lupta electorală se dă în proiecte, în idei și în voturile oamenilor. „Am depășit de mult perioada în care se pare că a rămas ancorat. Singurul lacăt care mă îngrijorează este cel pus de administrația liberală pe dezvoltarea acestui județ. Cu cheie sau fără, sper să scăpăm de el odată pentru totdeauna pe 9 iunie”, a mai spus Șoldan.